Diákhitel az OTP Banktól is
Január 20-tól az OTP Bank Rt.-nél is igényelhető az állami diákhitel - jelentette be pénteken Hegedűs Éva, a bank ügyvezető igazgatója.
Az OTP Bank célja, hogy a lakossági piac más szegmenseihez hasonlóan ezen a részpiacon is meghatározó részesedést érjen el. Az OTP Bank a Diákhitel Központ (DK) Rt.-vel együttműködő többi hitelintézethez hasonlóan jelentős kedvezményeket kínál a diákoknak. Így a hallgatói hitelt a nála nyitott junior számlára kérőknek nem számolja fel a hiteligénylési csomag díját, nem számít fel számlavezetési díjat és elengedi a bankkártya első éves díját is. Az OTP direkt internetes és telefonos szolgáltatás ugyancsak díjmentesen vehető igénybe. A mobilszolgáltatás havi díját új szerződés kötésekor a bank 2003 szeptember végéig elengedi, egyben a juniorszámla egyenlegét kártyakontroll üzenetként hetente kétszer díjmentesen továbbítja. A juniorok az SMS és WAP szolgáltatásokat is
igénybe vehetik, ezek havi díját és az aktív SMS üzenetenkénti díját a bank 2003. december 30-ig szintén elengedi. Hegedűs Éva szerint a terjeszkedésre az egyik lehetőséget a még
nem hitelezett kör finanszírozása kínálja, ugyanis a hitelre jogosult 350 ezer hallgatóból eddig még csak 117 ezren vették igénybe a diákhitelt. Emellett persze lesznek olyanok is, akik meglévő bankkapcsolatukat a jövőben megváltoztatják – mondta az ügyvezető igazgató.
Belföld